Изх./вх.№ 09-62/15.02.2023г.

 **О Б Я В Л Е Н И Е**

 На заинтересованите лица се предоставя 30-дневен срок, считан от 15.02.2023 г. до 17.03.2023г., за предложения и становища по настоящия проект за допълнение на Наредба № 1 за поддържане на обществения ред, осигуряване сигурността и спокойствието на гражданите и тяхната собственост, чистотата и приветливия вид на населените места на територията на Община Ябланица, приета с Решение № 285/27.03.2014г.на ОбС Ябланица.

 Предложения могат да бъдат  депозирани в писмен вид в деловодството на Общински съвет Ябланица, на адрес: гр.Ябланица,

пл. "Възраждане" № 3 или на следния електронен адрес: os\_yablanitsa@abv.bg.

 **Д-р РУМЕН ГАВРИЛОВ**

 ***Председател на Общински съвет Ябланица***

 **Проект**

 **Наредба за допълнение**

**на** **Наредба № 1 за поддържане на обществения ред, осигуряване сигурността и спокойствието на гражданите и тяхната собственост, чистотата и приветливия вид на населените места на територията на Община Ябланица, приета с Решение № 285/27.03.2014г.на ОбС Ябланица.**

 **§1.** В раздел седми „Осигуряване безопасност на движението в населените места“ на Наредба №1 , се създават нови членове: 81а, 81б, 81в, 81г, 81д, 81е и 81ж със следното съдържание:

 **Чл.81а.**(1) Индивидуални електрически превозни средства (ИЕПС) на територията на Община Ябланица могат да бъдат управлявани при спазване на изискванията и ограниченията, регламентирани със Закона за движението по пътищата и настоящата Наредба.

 (2) Лица под 16-годишна възраст нямат право да управляват ИЕПС.

 (3) Лица с навършена 16-годишна възраст могат да управляват ИЕПС по уличната мрежа, на която за всички превозни средства е разрешена максимално разрешена скорост до 50 км/час.

 (4) Всички водачи на ИЕПС до 18-годишна възраст  са длъжни да използват предпазна каска.

 **Чл.81б.** Максимално допустимата скорост за движение на  ИЕПС на територията на община Ябланица е 25 км/час.

 **Чл.81в.** Всяко ИЕПС трябва да е оборудвано с изправни:

 1. Спирачки;

 2. Механичен или електронен звънец, като не се използва друга звукова сигнализация;

 3. Устройства за излъчване на бяла или жълта добре различима светлина  отпред и за излъчване на червена светлина отзад.

 **Чл.81г.** Водачите на ИЕПС са длъжни:

 1. Да се движат най-близо до дясната граница на платното за движение;

 2. В тъмните часове на денонощието и/или при намалена видимост да управляват ИЕПС с включени светлини, както и да ползват светлоотразителни елементи върху видимата част на облеклото, позволяващи да бъдат лесно забелязани;

 3. Да се движат с изправна спирачна система на управляваното ИЕПС;

 4. Да спазват останалите изисквания за управление на ИЕПС, регламентирани със Закона за движението по пътищата.

 **Чл.81д**. На водачите на ИЕПС се  забранява:

 1. Да управляват ИЕПС с концентрация на алкохол в кръвта над 0,5 на хиляда и/или след употреба на наркотични вещества или техни аналози;

 2. Да се движат по пътища и улици, на които максимално разрешената скорост за движение за всички превозни средства е над 50 км/ч.

 3. Да се движат в зони и улици, обозначени с пътен знак  Г15 „Задължителен път само за пешеходци“

 4. Да превозват други лица;

 5*.* Да се движат успоредно до друго ИЕПС или двуколесно пътно превозно средство;

 6. Да управляват превозното средство, без да държат кормилото с ръка;

 7. Да се движат в непосредствена близост до друго ППС или да се държат за него;

 8. Да превозват, теглят или тласкат предмети, които пречат на управлението на превозното средство или създават опасност за другите участници в движението;

 9*.*Да използват мобилен телефон при управлението на ИЕПС.

 **Чл.81е.** (1) Забранява се движението на ИЕПС по тротоарните площи на всички населени места.

         (2) В урбанизираната територия на гр.Ябланица се забранява движението на ИЕПС в следните зони:

1. Пл.“Възраждане“, както и другите пешеходни улици и алеи;

2. Градските градини;

3. Детските и спортни площадки.

 **Чл.81ж.** (1) Актовете за установяване на административни нарушения  по реда на чл.81а – чл.81е се съставят от длъжностни лица, определени от кмета на общината на осн. чл.167, ал.2, т.1 от Закона за движението по пътищата.

 (2) За нарушения на чл. 81б и чл. 81e от тази Наредба на виновните лица се налагат наказания „глоба“ в  размер до 50.00 лв.

 (3) За нарушения, извън случаите по предходната алинея, се налагат предвидените в Закона за движението по пътищата административни наказания.

 (4) На основание чл.189, ал.12 от ЗДвП наказателните постановления за нарушения по предходните алинеи се издават от кмета на общината.

  **§ 2.** В ,,Преходните и заключителните разпоредби“ се създава **нов § 20** със следното съдържание:

 **§20.*(нов****,* ***приет с Решение №…../..…г., Протокол №….)***Наредбата е допълнена с Решение № …… , взето с поименно гласуване с Протокол № …… от редовно заседание на Общински съвет Ябланица, проведено на ………2023 г. Допълнението влиза в сила от датата на публикуване на официалния сайт на Община Ябланица.

**М О Т И В И**

**За приемането на Наредба за допълнение на Наредба № 1 за поддържане на обществения ред, осигуряване сигурността и спокойствието на гражданите и тяхната собственост, чистотата и приветливия вид на населените места на територията на Община Ябланица, приета с Решение № 285/27.03.2014г.на ОбС Ябланица.**

**Причини, които налагат приемането на предложения проект.**

 Причините за изготвяне на проекта са все по-масовото навлизане на индивидуални електрически превозни средства /ИЕПС/ в обществения живот, добили гражданственост под наименованията „електрически скутери“ или „електрически тротинетки“, и реалните предпоставки за възникване на произшествия с тях, поради липсата на актуална конкретна нормативна регламентация за движението им.

 По централната пешеходна зона на Ябланица все повече се увеличава придвижването на граждани с велосипеди, тротинетки и различни електрически скутери, в противоречие с изискванията в Закона за движение по пътищата, който изрично забранява това. През летния сезон в града има много посетители и вече немалко от тях са били потърпевши от инциденти с ИЕПС.

 Липсата на контрол върху това недобросъвестно поведение доведе до зачестяване на оплакванията на наши съграждани, които винят общината за това. С оглед гореизложеното, се предлага настоящия проект за Наредба за допълнение на Наредбата за опазването на обществения ред на територията на община Ябланица.

**Цели, които се поставят с предложения проект и очаквани резултати.**

 Целта е с новата Наредба да бъдат въведени ясни правила и изисквания  за движението на ИЕПС на територията на общината, вкл. изрично определяне на зони и улици от местната инфраструктура, за които се въвежда забрана за движение на ИЕПС.

**Финансови и други средства, необходими за прилагане на новата уредба.**

За прилагане на новата уредба не са необходими финансови средства.

**Анализ за съответствие с правото на Европейския съюз.**

Настоящото допълнение на Наредбата за опазване на обществения ред на територията на община Ябланица е в пълно съответствие с европейското законодателство, спазвайки в пълнота разпоредбите и целите на националното и местно законодателство.

 **ВНОСИТЕЛ: /п/**

 **Д-р РУМЕН ГАВРИЛОВ**

 *Председател на Общински съвет Ябланица*